b'\n_START_ARTICLE_\nStreptococcus pyogenes\n_START_SECTION_\nSerotipi\n_START_PARAGRAPH_\nLeta 1928 je Rebecca Lancefield objavila metodo za serotipizacijo S. pyogenes, ki temelji na dolo\xc4\x8ditvi beljakovine M, ki ga bakterija izra\xc5\xbea na svoji povr\xc5\xa1ini kot enega od virulentnih dejavnikov. Kasneje, leta 1946, je Lancefieldova opisala serolo\xc5\xa1ko razvr\xc5\xa1\xc4\x8danje izoliranih S. pyogenes na osnovi povr\xc5\xa1inskega antigena T. Poznanih je ve\xc4\x8d kot 100 serotipov na osnovi beljakovine M in ve\xc4\x8d kot 20 na osnovi antigena T.\n_START_SECTION_\nPatogeneza\n_START_PARAGRAPH_\nS. pyogenes povzro\xc4\x8da pri \xc4\x8dloveku ve\xc4\x8d pomembnih bolezni, od blagih povr\xc5\xa1inskih oku\xc5\xbeb do \xc5\xbeivljenjsko ogro\xc5\xbeajo\xc4\x8dih sistemskih bolezni. Oku\xc5\xbeba na\xc4\x8deloma vznikne na ko\xc5\xbei ali v \xc5\xberelu. Primeri bla\xc5\xbejih oku\xc5\xbeb s S. pyogenes so faringitis (vnetje \xc5\xberela) in lokalizirane ko\xc5\xbene oku\xc5\xbebe (impetigo ali krastavost). \xc5\xa0en in celulitis se pojavita pri raz\xc5\xa1iritvi oku\xc5\xbebe S. pyogenes v globlje ko\xc5\xbene plasti. Vdor bakterij S. pyogenes in njihovo namno\xc5\xbeevanje v mi\xc5\xa1i\xc4\x8dnih ovojnicah (fascijah) lahko vodi do nekrotizirajo\xc4\x8dega fasciitisa, ki je potencialno \xc5\xbeivljenjsko ogro\xc5\xbeajo\xc4\x8d in zahteva kirur\xc5\xa1ki poseg._NEWLINE_Pri oku\xc5\xbebi z dolo\xc4\x8denimi sevi S. pyogenes lahko pride do spro\xc5\xa1\xc4\x8danja toksinov. Pri oku\xc5\xbebi \xc5\xberela ob spro\xc5\xa1\xc4\x8danju toksinov pride do \xc5\xa1krlatinke. Toksigena oku\xc5\xbeba s S. pyogenes lahko vodi tudi do streptokokneha sindroma toksi\xc4\x8dnega \xc5\xa1oka, ki je lahko smrten._NEWLINE_S. pyogenes lahko povzro\xc4\x8di tudi postinfektivni negnojni sindrom. Gre za avtoimunski zaplet, ki se pojavi pri majhnem dele\xc5\xbeu bolnikov, oku\xc5\xbeenih s to bakterijo. Zapleti se ka\xc5\xbeejo kot revmati\xc4\x8dna vro\xc4\x8dica ali akutni postinfekcijski glomerulonefritis. Obe stanji se pojavita \xc5\xa1ele po ve\xc4\x8d tednih po prvotni streptokokni oku\xc5\xbebi. Pri revmati\xc4\x8dni vro\xc4\x8dici pride po streptokoknem vnetju \xc5\xberela do vnetja sklepov in/ali srca, akutni glomerulonefritis (vnetje ledvi\xc4\x8dnih glomerulov) pa lahko sledi streptokoknemu vnetju \xc5\xberela ali ko\xc5\xbee.\n_START_SECTION_\nDiagnoza\n_START_PARAGRAPH_\nPo navadi se laboratorijsko testira bris \xc5\xberela. Barvanje po Gramu poka\xc5\xbee grampozitivne koke, nanizane v verige. Nato se bakterija goji na krvnem agarju v prisotnosti bacitracinskega diska, kjer se poka\xc5\xbeejo betahemoliti\xc4\x8dne kolonije, ob\xc4\x8dutljive na antibiotik bacitracin (pojavi se inhibicijska cona okoli plo\xc5\xa1\xc4\x8dice z antibiotikom)._NEWLINE_Preskus na katalazno aktivnost se opravi na kulturi, vzgojeni na agarju brez krvi; vsi streptokoki so katalazno negativni. Pri S. pyogenes sta tudi preskusa na CAMP in hipurat negativna. Serotip se dolo\xc4\x8di glede na prisotnost za skupino A specifi\xc4\x8dnega polisaharida, ki se nahaja v bakterijski steni; za to se uporablja preskus Phadebact.\n_START_SECTION_\nZdravljenje\n_START_PARAGRAPH_\nZdravljenje izbora so penicilini. Zdravljenje traja vsaj 10 dni. Doslej niso poro\xc4\x8dali o odpornosti proti penicilinskim antibiotikom, \xc4\x8deprav pa je mnogo poro\xc4\x8dil o toleranci (pojemajo\xc4\x8dem odzivu)._NEWLINE_Makrolidi, kloramfenikol in tetraciklini se lahko uporabljajo, \xc4\x8de so izolirani sevi pokazali ob\xc4\x8dutljivost, vendar je pri teh zdravilih odpornost pogosta.'